**Pranešimas žiniasklaidai**

2025 rugpjūčio 12 d.

**Ar daugiau ryšio padalų telefone reiškia greitą internetą?**

**Taip lengviau: greitasis skaitymas**

|  |
| --- |
| * **Daug ryšio padalų telefone nereiškia greito interneto – jos parodo tik signalo stiprumą**
* **„Wi-Fi“ greitis priklauso nuo maršrutizatoriaus ryšio su internetu ir tinklo apkrovos**
* **Mobiliojo interneto greitį lemia ne tik signalo stiprumas, bet ir naudojama ryšio technologija, trukdžiai bei apkrova**
* **Interneto greitį padeda įvertinti specialios programėlės, pavyzdžiui, „Matuok.lt“, „Speedtest“, „Fast.com“**
 |

**Jei telefone lėčiau atsidaro interneto svetainės ar stringa vaizdo skambučiai, dažniausiai atkreipiame dėmesį į ryšio padalas. Juk kuo daugiau padalų – tuo geresnis ir spartesnis internetas, ar ne? Vis dėlto, ryšio padalų kiekis nereiškia greito interneto, rašoma pranešime žiniasklaidai.**

„Telefono ekrane rodomos padalos arba „brūkšneliai“ iš tikrųjų nurodo tik vieną dalyką – ryšio signalo stiprumą. Jos leidžia suprasti, kaip gerai įrenginys pasiekia tinklą, prie kurio yra prisijungęs – nesvarbu, ar tai būtų belaidis internetas („Wi-Fi“), ar mobilusis internetas. Vis dėlto, pats interneto greitis nuo to nepriklauso“, – pasakoja Mindaugas Rauba, „Bitės“ technologijų direktorius.

Naudojantis belaidžiu internetu, „Wi-Fi“ ryšio padalos parodo, kaip gerai telefonas ar kitas išmanusis įrenginys yra susijungęs su maršrutizatoriumi.

„Jei signalas stiprus, „Wi-Fi“ ryšio padalos bus pilnos. Vis tik net ir esant puikiam ryšiui tarp telefono ir maršrutizatoriaus, internetas gali veikti lėtai. Taip gali nutikti, jei maršrutizatorius gauna silpną interneto tiekėjo signalą arba jis jungiasi per lėtą, senos 3G technologijos mobilųjį ryšį. Taip pat interneto greitis mažėja, jei vienu metu prie maršrutizatoriaus prisijungia daug įrenginių“, – paaiškina skaitmeninių paslaugų bendrovės „Bitė“ technologijų direktorius.

Mobiliojo ryšio atveju padalų skaičius atspindi ryšio stiprumą tarp telefono ir artimiausio ryšio bokšto. Kuo stipresnis signalas – tuo geresnės sąlygos duomenų perdavimui, tačiau net ir šiuo atveju interneto greitį lemia ne ryšio padalų kiekis.

„Ar telefonas turi greitą mobilųjį internetą, priklauso nuo daugelio dalykų. Visų pirma, nuo naudojamos ryšio technologijos – pavyzdžiui, naujos kartos 5G yra greitesnis nei 4G ryšys, nes leidžia siųsti didesnį duomenų kiekį. Mobiliojo interneto greičiui įtakos turi ir tinklo apkrova konkrečioje vietovėje, ir elektromagnetiniai trukdžiai ar net oro sąlygos“, – sako M. Rauba.

Pasak jo, įprastai penkios ryšio padalos rodo puikų signalą, keturios – labai gerą, trys – vidutinį. Jei telefono ekrane matote tik dvi ryšio padalas iš penkių, vadinasi signalas yra silpnas, o jei tik vieną – labai silpnas ar ant ryšio ribos.

Norint tiksliai įvertinti, ar internetas telefone veikia taip, kaip turėtų, galima pasitikrinti jo greitį su specialiomis programėlėmis, pavyzdžiui, „Speedtest“, „Fast.com“, „Matuok.lt“. Jos parodys ne tik atsisiuntimo ir išsiuntimo spartą, bet ir vėlinimo laiką (angl. ping), kuris ypač svarbus vaizdo skambučiams ar žaidimams.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, Jaunius.Spakauskas@bite.lt